Diari Oficial de la Generalitat Valenciana


Sumari del DOGV 2780, del 28-06-1996 (1996/838617)

ORDRE de 3 de juny de 1996, de la Conselleria de Treball i Afers Socials, per la qual es convoquen ajudes econòmiques a les organitzacions sindicals, amb càrrec als crèdits pressupostaris de l'exercici de 1996.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2780

Data del DOGV
:   28-06-1996

Secció del DOGV
:   ALTRES DISPOSICIONS

Número del document
:   1996/838617


Data del document
:   03-06-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 3 de juny de 1996, de la Conselleria de Treball i Afers Socials, per la qual es convoquen ajudes econòmiques a les organitzacions sindicals, amb càrrec als crèdits pressupostaris de l'exercici de 1996.   
Considerats els sindicats o organitzacions sindicals de treballadors i funcionaris com a institucions de rellevància constitucional que tenen encomanada la consecució de la defensa i promoció dels interessos socials i econòmics dels treballadors, la Conselleria de Treball i Afers Socials convoca anualment, a càrrec dels pressupostos de la Generalitat Valenciana, ajudes a les esmentades organitzacions sindicals, per atendre la realització dels seus fins propis i que és distribuïda seguint criteris d'objectivitat, representativitat i publicitat, d'acord amb els resultats obtinguts, en l'àmbit de la nostra comunitat autònoma, tant en les eleccions a representants dels treballadors en les empreses com en les eleccions fetes per a determinar els òrgans de representació del personal al servei de les administracions públiques.  
La disposició transitòria segona de la Llei 11/1994, de 19 de maig (BOE 122, de 23.05.1994), i l'apartat primer de la disposició transitòria primera de la Llei 18/1994, de 30 de juny (BOE 156, de 01.07.94), concediren un termini de 15 mesos, comptadors a partir del 15 de setembre de 1994, per a renovar la representació dels treballadors i dels funcionaris públics, respectivament, elegida en l'últim període de còmput anterior a l'entrada en vigor de les esmentades lleis, que implanten un sistema de mesurament continuat de la representativitat pels resultats vigents en el moment en què cal exercir les funcions representatives.  
Finalitzat totalment el termini concedit en les esmentades disposicions transitòries, les oficines públiques de Registre d'Actes d'Eleccions Sindicals, adscrites a la Direcció General de Treball, han procedit a comptabilitzar els mandats vàlids vigents, no prorrogats, per determinar la capacitat representativa dels sindicats, a l'efecte de la participació institucional, a 1 de gener de 1996, conformement a les disposicions addicionals primera i quarta de la Llei Orgànica 11/1985, de 2 d'agost, de Llibertat Sindical, i en l'article 12 i 27.6 de la Llei 9/1987, de 12 de juny, en la nova redacció donada per la Llei 11/1994, de 19 de maig.  
Per això, i conformement al que disposa l'article 35 de la Llei 5/1983, de 30 de desembre, del Govern Valencià (DOGV de 30 de desembre de 1983), i l'article 2 del Decret 262/1995, de 29 d'agost, del Consell de la Generalitat Valenciana (DOGV de 20.08.95),   
ORDENE  
Article 1  
Es convoquen ajudes econòmiques per a l'exercici de 1996, a distribuir entre els sindicats o organitzacions sindicals que ho sol·liciten dins el termini i en la forma adient, en proporció a la seua representativitat expressada en el nombre de delegats de personal i dels representants dels treballadors en els comités d'empresa, i en els òrgans corresponents de les administracions públiques, obtinguts en l'àmbit territorial de la Comunitat Valenciana, computats com a mandats vàlids vigents i no prorrogats, el dia 1 de gener de 1996, en les oficines públiques del Registre d'Actes d'Eleccions Sindicals, adscrites a la Direcció General de Treball de la Conselleria de Treball i Afers Socials.  
Les esmentades ajudes es finançaran a càrrec de la línia 401/000/96, «Ajudes a les organitzacions sindicals», de l'aplicació pressupostària 41.52.880.24.5 d'aquesta Conselleria, per un import global màxim de tres-cents setanta-cinc milions de pessetes (180.119.230 PTA).  
Article 2  
Els sindicats o organitzacions sindicals que hagueren obtingut algun delegat de personal o membre del comité d'empresa o de juntes de personal, en les eleccions i en l'àmbit a què fa referència l'article anterior, podran sol·licitar, al conseller de Treball i Afers Socials l'atorgament d'ajuda econòmica mitjançant un escrit, al qual s'adjuntarà la següent documentació:  
1. Document fefaent que acredite la representació de la persona que actue en nom del sindicat o de l'organització sindical sol·licitant: la representació podrà acreditar-se per qualsevol de les formes establides en l'article 32.3 de la Llei 30/1992, de 26 de novembre (BOE núm. 285, de 27.11.92).  
En el supòsit que l'entitat sindical sol·licitant siga una federació o confederació, i demane l'ajuda en nom de les organitzacions sindicals integrades o afiliades en aquesta, haurà d'adjuntar la documentació acreditativa on conste l'autorització, de forma fefaent, d'aquestes organitzacions perquè la confederació o federació puga sol·licitar i percebre, en el seu nom, l'ajuda interessada.  
Quan es tracte d'una coalició electoral i l'atribució dels resultats electorals conste verificada a aquesta, el sindicat o organització sindical que sol·licite l'ajuda, per si mateix i en nom i representació del coalitzat, haurà d'adjuntar, en forma fefaent, l'autorització expressa d'aquest perquè sol·licite i perceba, si s'escau, l'ajuda en el seu nom.  
2. Certificació lliurada per la Direcció General de Treball d'aquesta Conselleria, referent a les eleccions a representants dels treballadors en les empreses i de les eleccions als òrgans de representació del personal al servei de l'administració autonòmica acreditativa del nombre de representants obtinguts per l'organització sindical peticionària en l'àmbit territorial de la Comunitat Valenciana, referida als mandats vàlids vigents, no prorrogats el dia 1 de gener de 1996.  
3. Respecte dels resultats obtinguts en les eleccions a òrgans de representació del personal al servei d'altres administracions públiques, en l'àmbit territorial d'aquesta comunitat autònoma, l'organització sindical sol·licitant de l'ajuda haurà d'acreditar el total de representants atribuïts a aquesta, respecte dels mandats vàlids vigents, no prorrogats el dia 1 de gener de 1996.  
4. Documentació acreditativa de trobar-se, l'organització sindical sol·licitant, al corrent en les seues obligacions tributàries i amb la Seguretat Social, conformement amb l'article 47.7 del Text Refós de la Llei d'Hisenda Pública de la Generalitat Valenciana, aprovat per decret legislatiu de 26 de juny de 1991 (DOGV de 17.07.91) i ordre de la Conselleria d'Economia i Hisenda de 7 de gener de 1991.  
5. Fotocòpia de la targeta de persones jurídiques amb el número d'identificació fiscal.  
Article 3  
Les sol·licituds d'ajudes a què fa referència aquesta ordre, junt amb la documentació exigida en l'article anterior, llevat de la certificació de la Direcció General de Treball, que serà lliurada d'ofici, hauran de presentar-se dins del termini de 30 dies hàbils següents a la seua entrada en vigor.  
La falta de qualsevol requisit de les sol·licituds presentades, així com la documentació exigida en aquesta ordre, es comunicarà als sol·licitants perquè, en un termini de 10 dies, siguen reparats els defectes advertits; transcorregut l'esmentat termini sense que s'hi efectue l'esmentada reparació, se'l considerarà desistit en la sol·licitud i s'arxivarà sense més tràmit l'expedient, tot això conformement al que disposa l'article 71.1 de la Llei 30/1992, de 26 de novembre (BOE de 27 de novembre).  
Article 4  
Finalitzat el termini per a instar sol·licituds i, si s'escau, reparats els defectes formals de tramitació, s'obtindrà la quantia per representant, procedint a dividir la quantitat total pressupostada pel nombre de representants que sumen el total de les organitzacions sindicals sol·licitants.  
El conseller de Treball i Afers Socials resoldrà sobre les sol·licituds presentades després dels actes d'instrucció escaients, i conformement als criteris establits en l'article 1 i en el paràgraf anterior.  
El termini màxim per tramitar i resoldre les sol·licituds serà de tres mesos comptadors des de la data d'acabament del termini de presentació de sol·licituds fixat en aquesta ordre. Si no es produeix una resolució expressa en l'esmentat termini, caldrà entendre desestimada la sol·licitud formulada.  
La Conselleria de Treball i Afers Socials ordenarà la pràctica dels tràmits necessaris per a l'oportuna transferència de les ajudes concedides a cada una de les organitzacions sindicals que hagueren efectuat la seua petició en el termini i que hagueren acreditat els requisits i les condicions exigits en aquesta ordre.  
Article 5  
La resolució d'aquesta Conselleria, per la qual es procedirà a concedir l'ajuda sol·licitada, exhaurirà la via administrativa i en contra seu es podrà interposar un recurs contenciós administratiu, en el termini de dos mesos comptadors des de l'endemà de la seua publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb l'article 58 de la Llei Reguladora de la Jurisdicció Contenciosa Administrativa, de 27 de desembre de 1956.  
Una vegada dictada la resolució de concessió, es lliurarà l'import total de l'ajuda reconeguda a cada organització sindical, amb la prèvia certificació dels seus òrgans de govern relativa a la destinació de l'ajuda que es concedisca als fins propis de l'esmentada organització sindical.  
En el termini de 30 dies des que s'efectue el lliurament de l'ajuda, l'organització sindical beneficiària haurà d'aportar una certificació dels seus òrgans de govern, on conste la anotació en la comptabilitat del sindicat de l'import total de la quantitat concedida.  
Article 6  
Les organitzacions sindicals beneficiàries estaran subjectes a les actuacions de control financer que escauen a la Intervenció General, en relació amb les ajudes concedides, conformement al que està previst en l'article 47.4 del Text Refós de la Llei d'Hisenda Pública de la Generalitat Valenciana, de 26 de juny de 1991 (DOGV de 17.07.91).  
L'administració podrà deixar sense efecte, totalment o parcialment, la resolució de concessió i, si s'escau, exigir el reintegrament de les quantitats indegudament percebudes, quan s'incomplisquen les condicions, els termes o els modes imposats en l'ordre de convocatòria, en la Llei d'Hisenda Pública de la Generalitat Valenciana, o en la mateixa resolució de concessió.  
DISPOSICIó FINAL  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 3 de juny de 1996  
El conseller de Treball i Afers Socials,  
JOSÉ SANMARTíN ESPLUGUES